Donald Tusk, President tal-Kunsill Ewropew, rigward l-eżitu tal-laqgħa tal-mexxejja bejn l-UE u t-Turkija, li saret fis-26 ta' Marzu 2018, f'Varna. L-ewwel nett nixtieq nirringrazzja lill-Prim Ministru Borissov tal-ospitalità. Il-laqgħa tal-lum bejn l-UE u t-Turkija tafferma mill-ġdid l-importanza li ż-żewġ naħat jagħtu lir-relazzjoni tagħna. Fil-laqgħa tagħna fi Brussell is-sena li għaddiet qbilna li nintensifikaw id-djalogu tagħna fuq diversi livelli. Minn dak iż-żmien 'l hawn saru għadd ta' laqgħat ta' livell għoli bejn l-UE u t-Turkija. Illejla evalwajna s-sitwazzjoni kif inhi bħalissa u stabbilixxejna xi parametri għall-futur. Fir-rigward tal-migrazzjoni u l-appoġġ għar-refuġjati, l-UE u t-Turkija jibqgħu sħab ferm mill-qrib. Nixtieq nesprimi l-apprezzament tagħna għall-ħidma impressjonanti li t-Turkija ilha twettaq, u nirringrazzja sinċerament lit-Turkija u lill-poplu Tork talli laqgħu aktar minn 3 miljun refuġjat Sirjan f'dawn l-aħħar snin. L-UE tat appoġġ sostanzjali biex ittejjeb l-għajxien ta' dawn ir-refuġjati, u llejla aħna affermajna mill-ġdid l-impenn sod tal-Unjoni Ewropea li tissokta b'dan l-appoġġ. Bħala pajjiż kandidat għall-adeżjoni fl-UE, it-Turkija impenjat ruħha biex tiżviluppa u tappoġġa l-ogħla standards tad-demokrazija. Nifhmu l-ħtieġa tat-Turkija li tittratta b'mod effettiv is-sigurtà tagħha stess wara l-attentat ta' kolp ta' stat u l-attakki terroristiċi li ġarrbet. Iżda aħna ninsabu mħassba li wħud mill-metodi użati jdgħajfu l-libertajiet fundamentali u l-istat tad-dritt fit-Turkija. Aħna nħeġġu lit-Turkija biex taħdem flimkien mal-Kunsill tal-Ewropa, li t-Turkija ilha aktar membru tiegħu minn bosta Stati Membri tal-UE. L-UE hija wkoll lesta li tgħin. Relazzjonijiet bilaterali tajba mal-Istati Membri tal-UE huma wkoll impenn importanti fi ħdan il-proċess tal-adeżjoni. Aħna nilqgħu l-progress pożittiv li sar f'dawn l-aħħar xhur ma' xi wħud mill-Istati Membri tagħna, iżda għad għandna tħassib serju dwar, fost l-oħrajn, l-azzjonijiet Torok reċenti fil-Lvant tal-Mediterran u l-Baħar Eġew kif ukoll id-detenzjoni ta' ċittadini tal-UE. L-Unjoni Ewropea tinsab magħquda wara r-Repubblika ta' Ċipru fir-rigward tad-dritt tagħha li tesplora u tisfrutta r-riżorsi naturali tagħha fiż-Żona Ekonomika Esklussiva tagħha. Dan huwa importanti wkoll fid-dawl tal-objettiv komuni tagħna ta' riunifikazzjoni b'suċċess ta' Ċipru għall-benefiċċju taż-żewġ popolazzjonijiet fuq il-gżira, għat-Turkija, għall-Unjoni Ewropea u għar-relazzjonijiet bejn l-UE u t-Turkija. Illejla kellna wkoll diskussjoni dwar ħidma flimkien fil-qasam ta' kontra t-terroriżmu. Aħna rridu nespandu l-kooperazzjoni tagħna fir-rigward tal-Ġellieda Terroristi Barranin; qasam ieħor fejn għandna interessi komuni u importanti ta' sigurtà. Esprimejna wkoll it-tħassib tagħna rigward l-azzjonijiet tat-Turkija fis-Sirja, b'mod partikolari s-sitwazzjoni f'Afrin. L-eskalazzjoni tal-vjolenza u l-ispostament f'sitwazzjoni diġà traġika u volatili jridu jiġu evitati. U fakkarna r-responsabbiltà li t-Turkija għandha li tiżgura l-protezzjoni tal-popolazzjoni ċivili u l-għoti ta' għajnuna umanitarja lil dawk kollha fil-bżonn. Nixtieq nagħlaq billi nirringrazzja lill-President Erdoğan talli għoġbu jiġi f'Varna. Il-laqgħa tagħna tal-lum uriet li filwaqt li r-relazzjoni tagħna għaddejja minn żminijiet diffiċli, fl-oqsma fejn aħna tabilħaqq nikkooperaw, nikkooperaw sew. Nikkonfermaw mill-ġdid ir-rieda tagħna li nkomplu d-djalogu u l-konsultazzjonijiet u li naħdmu flimkien biex negħlbu d-diffikultajiet attwali bil-ħsieb li joħroġ l-potenzjal tas-sħubija tagħna. Nibqa' impenjat bis-sħiħ li nassisti f'dan il-proċess. Grazzi! Ara l-paġna tal-laqgħa